## Naredba o organizaciji rada u osnovnim i srednjim školama u 1991/92. školskoj godini

### NN 41/1991 (16.8.1991.), Naredba o organizaciji rada u osnovnim i srednjim školama u 1991/92. školskoj godini

# MINISTARSTVO PROSVJETE I KULTURE

Na temelju članka 91. Zakona o upravi ("Narodne novine" br.16/78,
50/78, 29/85, 48/85, 41/90. i 47/90), članka 38. i 75. Zakona o osnovnom
školstvu ("Narodne novine", broj 11/91 - pročišćeni tekst) ministar
prosvjete i kulture donosi

## NAREDBU

### o organizaciji rada u osnovnim i srednjim školama u 1991/92. školskoj godini

I.

Ova naredba donosi se u skladu sa zaključkom Vlade Republike Hrvatske
o racionalizaciji javne potrošnje u Republici (br. 5030112-91-14 od 3.
lipnja 1991); te potrebom prilagođavanja organizacije školskog sustava
teškoj gospodarskoj situaciji i okolnostima ratne agresije na dijelove
teritorija Republike Hrvatske.

II.

Radne obveze učitelja u osnovnoj školi glede redovne i izborne nastave
privremeno se povećavaju za 2 sata u odnosu na obveze utvrdene čIankom
4. Pravilnika o radnim obvezama učitelja i stručnih suradnika u osnovnoj
školi ("Narodne novine", br. 32/91

- u daljnjem tekstu: Pravilnik o radnim obvezama). To znači da je u
razrednoj nastavi obveza učitelja i dalje utvrđena nastavnim planom i programom,
a u predmetnoj nastavi radna obveza iznosi:

- učiteljima hrvatskog jezika 20 sati

- učiteljima stranih jezika, matematike, biologije, kemije i fizike
21 sat

- učiteljima ostalih predmeta 22 sata

Osim redovne i izborne nastave svi su učitelji obvezni izvoditi dopunsku
i dodatnu nastavu ili izvannastavne aktivnosti još po 2 sata tjedno. Utvrđivanje
grupa dopunske i dodatne nastave i izvannastavnih aktivnosti potrebno je
utemeljiti na podjednakoj opterećenosti svih učitelja uključujući i obveze
iz članka 7. Pravilnika o radnim obvezama.

III.

Na broj učenika u razrednom odjelu i odgojno-obrazovnoj grupi privremeno
će se primjenjivati kriteriji iz 1990/91. školske godine.

IV.

Radne obveze nastavnika u srednjim školama, utvrđene u točki 2. Pravilnika
o pedagoškim normativima za utvrđivanje standardnog opsega obveze nastavnika
u srednjim školama i đačkim domovima ("Narodne novine., br. 59/90),
privremeno se povećavaju za 2 sata tjedno za sve kategorije poslova utvrđene
tom točkom, a privremeno se obustavlja od primjene i posebno vrednovanje
razrednika iz točke III. stavak 4. ovog Pravilnika.

V.

Učiteljima i nastavnicima osnovnih i srednjih škola kojima se neće moći
osigurati utvrđeni broj sati redovne i izborne nastave plaća će se odrediti
razmjerno utvrđenom broju sati rada u redovnoj i izbornoj nastavi.

VI.

1. Škole su dužne odmah pristupiti ocjeni da li je moguće organizirati
rad s manjim brojem djelatnika a da se pritom ne narušava normalno ostvarivanje
nastave. Ako uslijed takvih promjena u organizaciji rada, drugih unapređenja
ili gospodarskih razloga (nedostatak sredstava) ili mjera društveno-političke
zajednice prestane potreba za radom određenog broja djelatnika (tehnološki
višak), škole će takve djelatnike odrediti u skladu s propisima i svojim
dodatnim kriterijima. Ministarstvo prosvjete i kulture smatra da dodatni
kriteriji za određivanje tehnološkog viška mogu biti:

- ispunjavanje uvjeta za stjecanje prava na punu starosnu mirovinu,

- nepostizavanje očekivanih rezultata u duljem periodu i sl.

2. Višak djelatnika treba prvenstveno rješavati zapošljavanjem jednog
djelatnika u više škola na poslovima njegove struke ako se tako ostvaruje
puna satnica. U tom će slučaju škole zaključiti ugovor, a djelatnik će
svoja prava iz radnog odnosa ostvarivati u jednoj školi. Višak djelatnika
jedne škole prvenstveno preuzimaju druge škole u kojima postoji potreba
za djelatnicima iste struke. Škole to mogu provesti uz uvjet da se o tome
zaključi međusobni ugovor. Nadležni općinski odnosno gradski sekretarijati
za školstvo dužni su o svim takvim slučajevima izvjestiti Ministarstvo
prosvjete i kulture, a škole nadležni republički fond.

3. U svezi sa zapošljavanjem novih djelatnika škole su dužne uzimati
u obzir slijedeće:

a) Nova radna mjesta mogu se otvarati samo u novoosnovanim školama.

b) Upražnjena postojeća radna mjesta popunjavaju se novim djelatnicima
propisanim načinom (natječajem) nakon provođenja postupka iz točke VI.2.
ove naredbe, uz prethodnu suglasnost nadležnog republičkog fonda. Zahtjev
za izdavanje suglasnosti kojim se potvrđuje, da je popunjenje radnog mjesta
potrebno, potpisuje ravnatelj škole i nadležni savjetnik u Zavodu za školstvo.
Iznimke iz a) i b), uz posebno obrazloženje škole, utvrđuje nadležni republički
fond.

4. Nadležni općinski odnosno gradski sekretarijat organizirat će obvezni
prijevoz i prehranu učenika osnovnih škola što racionalnije, pri čemu treba
prihvatiti konkurenciju društvenih i privatnih poduzeća. Organizaciju prijevoza
učenika i financijsko poslovanje trebaju gdje god je to moguće preuzeti
općinski fondovi osnovnog školstva. Reorganizacija mreže i financiranje
prijevoza i prehrane učenika dogovara se s Republičkim fondom osnovnog
školstva.

VII.

Zbog ratnih razaranja i progona stanovništva, među kojima i brojnih
prosvjetnih i drugih djelatnika u školama, pojedine škole u Republici Hrvatskoj
neće u 1991/92. školskoj godini započeti normalnim radom. Radom u posebnim
okolnostima smatra se i djelovanje škola koje ne primjenjuju ili ne mogu
primjenjivati zakone Republike Hrvatske ni akte Ministarstva prosvjete
i kulture. Odnos prema tim školama, njihovim djelatnicima i učenicima (organizacija
nastave, smještaj, plaće i dr.) uredit će se posebnim propisima, kao i
posebnim odlukama Ministarstva prosvjete i kulture, o čemu će škole i općine
na vrijeme biti obaviještene.

VIII.

Zbog teške i neizvjesne gospodarske situacije iz republičkih fondova
za školstvo privremeno se obustavljaju sredstva predviđena za nove investicije,
kao i za investicije koje su u tijeku, ako njihovo izvođenje nije sasvim
nužno za postojanje škole i nastave, o čemu odluku donosi nadležni republićki
fond. Raspoloživa investicijska sredstva prvenstveno će se usmjeriti na
investicije i investicijsko održavanje kojim se osigurava prijeko potreban
prostor za održavanje nastave ili zaustavlja evidentno propadanje školskih
objekata.

IX.

1. Sve osnovne i srednje škole dužne su organizirati rad u skladu s
ovom naredbom do početka 1991/92. školske godine.

2. Od 1991/92. školske godine republički fondovi za školstvo neće financirati
institucije čija organizacija i djelovanje nisu usklađeni sa zakonima iz
područja školstva te koje Ministarstvo prosvjete i kulture nije verificiralo
kao institucije koje ostvaruju redovni školski program, odnosno posebne
ustanove za financijske i prometne usluge škola, lokalna stručna društva
i sl.

X.

Stupanjem na snagu ove naredbe privremeno se obustavljaju od primjene
odredbe Pravilnika o radnim obvezama učitelja i stručnih suradnika u osnovnoj
školi ("Narodne novine", br. 32/91). Pravilnika o pedagoškim
normativima za utvrđivanje standardnog opsega obveza nastavnika u srednjim
školama i đačkim domovima ("Narodne novine", br. 59/90) i Pravilnika
o broju učenika u redovnom i kombiniranom razrednom odjelu te odgojno-obrazovnoj
grupi ("Narodne novine", br. 31/91), koje su u suprotnosti s
ovom naredbom.

XI.

Ova naredba stupa na snagu danom objave u "Narodnim novinama".

Kl.ozn.: 602-02/91-01-707

Urbroj: 532-02-1/1-91-02

Zagreb, 8. kolovoza 1991.

Ministar prosvjete

**prof. dr. Vlatko Pavletić**

Naredba, NN 41/1991-1125